Foto: 123RF, Index

STVARNE zavjere i teorije zavjera nisu nova pojava, one su postojale oduvijek, od kada postoje ljudska društva. No u globaliziranom svijetu superbrzih i jeftinih komunikacijskih tehnologija, osobito interneta, teorije zavjera postale su vrlo raširene i uvriježene. U neke od njih, ovisno o naciji i kulturi, ponekad vjeruje velika većina stanovništva, neovisno o tome koja su stajališta stručnjaka za odgovarajuće područje.



Neke su sve popularnije i u Hrvatskoj. Kako bismo utvrdili u kojoj mjeri u koju od njih vjeruju čitatelji Indexa, napravili smo pregled onih koje bi u našim krajevima mogle biti najrelevantnije. Molimo vas stoga da svojim klikom na jednu ili više njih označite one koje vam zvuče uvjerljivo.





1. Zemlja nije kugla, već ravna ploča



Prema ovoj teoriji, Zemlja je ravna ploča kružnog oblika. U njenom središtu nalazi se Sjeverni pol, dok se led Antarktike proteže njezinim vanjskim rubom. Flat Earth Research Society utemeljio je Samuel Shenton 1956. Glavni argument koji članovi društva navode u prilog svoje teorije jest tzv. Bedford Level eksperiment proveden na ravnoj, uglavnom nepomičnoj rijeci-kanalu Old Bedford River u Velikoj Britaniji na dužini od 9,7 km. Samuel Birley Rowbotham koji je proveo prve eksperimente 1838. ustvrdio je da su oni pokazali da nema zakrivljenosti rijeke - da se brod na njemu jednako vidio bez obzira na udaljenost, što znači da je Zemlja ravna ploča. Pobornici također smatraju da su svemirski letovi u kojima se Zemlja snima kao kugla rezultat zavjera koje su proizašle iz fabricirane svemirske utrke tijekom Hladnog rata. Obje strane navodno su izmišljale razne svemirske uspjehe kako bi nadmašile svoje protivnike, a oni se danas fabriciraju radi pohlepe za velikim sredstvima koja se za njih izdvajaju. Društvo snimke iz svemira pripisuje krivotvorenju ili eventualno iskrivljenju u širokokutnim lećama.











2. Zrakoplovi ispuštaju chemtrailse



Prema ovoj teoriji dugotrajni bijeli tragovi što ih na nebu ostavljaju zrakoplovi nisu nastali prirodnom kondenzacijom vlage nastale izgaranjem goriva u motorima, već su tragovi štetnih kemijskih ili bioloških tvari koje razne korporacije u suradnji s vlastima namjerno raspršuju na nebu radi raznih zlih namjera, kao što su primjerice kontrola vremena, Sunčeva zračenja, ljudskih misli, ljudske plodnosti (a time brojnosti populacije), pokretanje potresa itd. Zagovornici tvrde da se normalni kondenzacijski tragovi (kontragovi) u normalnim uvjetima raspršuju relativno brzo nakon prolaska zrakoplova. Teorija je pokrenuta izvješćem američkih zrakoplovnih snaga USAF 1996. u kojem se spominje mogućnost eksperimentiranja s utjecajem na vrijeme. Naziv chemtrail kovanica je od engleskih riječi chemical - kemikalija i trail - trag.











3. Cjepiva izazivaju autizam



Prema ovoj teoriji farmaceutski lobiji zbog svojih financijskih interesa plaćaju i na druge načine podmićuju medicinske djelatnike, znanstvenike i istraživače kako bi prikrili "pravu istinu" da cijepljenje uzrokuje autizam. Pobornici ove teorije uglavnom se pozivaju na istraživanja britanskog gastroenterologa Andrewa Wakefielda koji je 2011. objavio istraživanje koje je navodno utvrdilo povezanost autizma i cijepljenja cjepivom MMR. Smatraju da cjepiva, osobito kada ih je više u koktelu ili kada sadrže neke metale kao konzervanse, mogu uzrokovati razne teške nuspojave pa čak i epidemije bolesti protiv kojih se daju. Ne vjeruju u zaštitu krda i zagovaraju pravo na slobodu izbora.











4. Svijetom vladaju ljudi-gušteri



Ovu teoriju zavjere pokrenuo je i promiče Britanac David Icke koji tvrdi da Zemljom upravljaju vanzemaljci – gmazovi koji imaju sposobnost mijenjanja oblika, a hrane se krvlju. Prvi izvori ove ideje vjerojatno potječu iz stripa Conan Barbarin koja je bila inspirirana zapisima Teozofskog društva i njegove utemeljiteljice Helene Blavatsky. U svojim idejama Icke se također poziva na Protokole Sionskih mudraca, antisemitsku povijesnu krivotvorinu koja je navodno zbornik zapisnika s masonskih sastanaka i opisuje navodnu židovsku i masonsku zavjeru da se zavlada svijetom i uspostavi Novi svjetski poredak. U prilog teoriji svjedoče neki ljudi koji su uvjereni da su ih oteli vanzemaljski gušteri ljudskog oblika. Icke tvrdi da je kraljica Elizabeta II jedan od guštera - vladara. Također tvrdi da je on sin Božji, da je primio više različitih objava, među kojima i onu prema kojoj svijetu treba objaviti istinu o vanzemaljski vladarima. Na BBC-ju je 1991. objavio da će svijet uskoro biti uništen. Gostovao je u HTV-ovu serijalu Na rubu znanosti.







Tekst se nastavlja ispod oglasa





5. Ljudi nikada nisu bili na Mjesecu



Prema ovim teorijama zavjere, kojih ima više, NASA je lažirala neke ili čak sve elemente programa Apollo, osobito one u kojima su ljudi hodali po Mjesecu. NASA je navodno neke snimke, filmove i prijenose, režirala i krivotvorila, a neke su namjerno uništene. Na teorije je snažno utjecao časnik američke mornarice Bill Kaysing koji je 1976. objavio knjigu "We Never Went to the Moon: America's Thirty Billion Dollar Swindle". Iako nije imao znanja o raketama, Kaysing, koji je neko vrijeme radio u NASA-i, izračunao je da je vjerojatnost da su ljudi uspješno sletjeli na Mjesec oko 0,0017%, te da je Amerikancima, unatoč budnoj pozornosti Rusa, bilo lakše inscenirati slijetanje nego stvarno sletjeti na Mjesec. Organizacija Flat Earth Research Society 1980. optužila je NASA-u da je slijetanje krivotvorila uz pomoć Hollywooda i Walta Disneya.







6 Svijetom vladaju Iluminati



Prema ovoj teoriji tajnovita svjetska elita s globalističkom agendom nastoji zavladati svijetom i uvesti novi totalitarni režim, Novi svjetski poredak. U skladu s tim ciljem brojni svjetski moćnici kontroliraju politička zbivanja na svjetskoj sceni, uključujući i krize. Ove teorije u SAD-u su prije 1990-ih promicali desni antidržavni radikali i kršćanski fundamentalisti, propovjednici skorog dolaska kraja svijeta. Jedno od uporišta teorije jest slika na stražnjoj strani američkog grba od 1782. i na stražnjoj strani novčanice od jednog dolara od 1935. na kojoj piše ''Novus Ordo Seclorum'', što u prijevodu znači 'Novi poredak vjekova', a aludira na početak doba u kojem su Sjedinjene Države neovisna nacija. Pobornici zavjere međutim smatraju da ona nagovješćuje ''Novi svjetski poredak'', iako bi to u prijevodu na latinski glasilo ''Novus Ordo Mundi''.







7. Vanzemaljci posjećuju Zemlju, a vlasti to skrivaju



Raznim teorijama zavjere vezanim uz NLO-e i inteligentne vanzemaljce, uglavnom je zajednička ideja da vlasti prikrivaju posjete vanzemaljaca. Vlade, osobito ona u SAD-u, navodno komuniciraju i surađuju s vanzemaljcima te da im čak dozvoljavaju otmice i eksperimente na ljudima. Širenju ovakvih teorija značajno pridonosi činjenica da su brojni istaknuti vojni časnici pa i ministri obrane izjavili da vlasti ne otkrivaju sve pojedinosti o NLO-ima.







8. Farmaceutska industrija skriva lijekove za teške bolesti



Prema ovim teorijama velike farmaceutske kompanije, zajedno sa znanstvenicima, političarima i nevladinim udrugama, zbog sebičnih financijskih interesa, skrivaju navodnu činjenicu da za sve teške bolesti postoje jeftini ili čak besplatni prirodni lijekovi. Jedan od prominentnih tekstova-uporišta za ove teorije je, među ostalim, knjiga: ''Natural Cures "They" Don't Want You to Know About'', Kevina Trudeaua. U njoj autor tvrdi da postoje prirodni, alternativni lijekovi za bolesti kao što su HIV, artritis, rak, herpes, depresija, pretilost, multipla skleroza, dijabetes itd. te da američka Federalna agencija za hranu i lijekove te Federalna trgovačka komisija ne žele da se za njih zna.





9. Holokaust se nikada nije dogodio



Prema teorijama zavjere ove vrste, holokaust se nikada nije dogodio ili su brojke o broju Židova stradalih u njemu jako preuveličane. Većina poricatelja holokausta smatra da su za prijevaru odgovorni Židovi kako bi promicali svoje interese na račun drugih naroda. Pristaše ovih teorija u Hrvatskoj smatraju da su zločini ustaša u hrvatskim koncentracijskim logorima izmišljeni ili preuveličani kako bi se Hrvati podredili Srbima i vlastima u Beogradu.



10. GMO je zlo

Postoji cijeli niz teorija prema kojima su GMO-i zlo. Većina pobornika smatra da velike kompanije u poljoprivrednom biznisu poput Monsanta/Bayera nastoje sakriti podatke da su GMO-i štetni za zdravlje i okoliš, da namjerno potiču nestašice hrane kako bi promovirale ideju da su nam GMO-i neophodni da bismo nahranili populaciju, da preko GMO-a nastoje ostvariti ovisnost poljoprivrednika o njihovom sjemenu, te da su unosnim mitom uspjele za sebe pridobiti vlasti, agencije za hranu i znanstvenike.

I POSLJEDNJE:





*Index koristi third party aplikacije za realizaciju anketa, kako bi smanjili mogućnost manipulacije anketom od strane korisnika, ali i potpuno odagnali mogućnost Indexovih manipulacija rezultatima. Svejedno, online ankete ne mogu se smatrati znanstveno utemeljenima, niti vjerodostojno predstavljaju većinu hrvatske populacije. Index, naime, relativno rijetko posjećuju potpuni idioti, koji pak u ukupnoj hrvatskoj populaciji imaju značajan udio.